LUR’e besoek families van vermoorde kindersFaith Mazibuko praat Saterdag in Orange Farm. (Foto: Verskaf) Panyaza Lesufi, die waarnemende LUR van maatskaplike ontwikkeling in Gauteng, en Faith Mazibuko, die LUR van gemeenskapsveiligheid, het Saterdag die families van twee jong seuns besoek wat vroeër vandeesweek grusaam vermoor is. Die moorde is onderskeidelik in Ivory Park en Orange Farm in die omgewing van Johannesburg gepleeg. Lesufi het in ’n verklaring gesê Siphesihle Kolotla (11) van Ivory Park is verlede Vrydag as vermis aangemeld waarna sy verminkte liggaam twee dae later in die bosse in Mayibuye gevind is. Siphesihle was in graad vyf. Die vyfjarige Mzwandile Zothi van Orange Farm se naakte liggaam is Woensdag op die vloer van ’n taverne in die omgewing gevind. Die twee eienaars van die taverne is intussen in hegtenis geneem en sal na verwagting Maandag in ’n hof verskyn. “Ons veroordeel die gruwelike en sinnelose moorde op die kinders tydens die afsonderingstydperk. Voorvalle van hierdie aard kom gereeld in die provinsie voor,” het Lesufi gesê. Mazibuko het ’n beroep op mense gedoen om enige inligting rakende die moorde by die polisie aan te meld.